Nariadenie Komisie (ES) č. 363/2004
z 25. februára 2004,
ktorým sa mení a dopĺňa nariadenie (ES) č. 68/2001 o uplatňovaní článkov 87 a 88 Zmluvy ES na poskytovanie pomoci na odbornú prípravu
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 994/98 zo 7. mája 1998 o uplatňovaní článkov 92 a 93 Zmluvy o založení Európskeho spoločenstva na určité kategórie horizontálnej štátnej pomoci [1], najmä na jej článok 1 ods. 1 písmeno a) bod iv),
uverejniac návrh tohto nariadenia [2],
po porade s Poradným výborom pre štátnu pomoc,
keďže:
(1) nariadenie Komisie (ES) č. 68/2001 [3] ustanovuje osobitné podmienky v súvislosti s pomocou, ktorá sa má prideliť malým a stredným podnikom. Definícia malých a stredných podnikov, uvedená v nariadení (ES) č. 68/2001, je rovnaká ako definícia použitá v odporúčaní Komisie 96/280/ES z 3. apríla 1996, ktoré sa týka definície malých a stredných podnikov [4]. Toto odporúčanie bolo nahradené odporúčaním 2003/361/ES zo 6. mája 2003, ktoré sa s účinnosťou od 1. januára 2005 týka definície mikropodnikov, malých podnikov a stredných podnikov [5]. V záujme právnej istoty by definícia, ktorá je použitá v nariadení (ES) č. 68/2001, mala byť rovnaká ako definícia použitá v nariadení Komisie (ES) č. 70/2001 z 12. januára 2001 o uplatňovaní článkov 87 a 88 Zmluvy ES na štátnu pomoc malým podnikom a stredným podnikom [6];
(2) zo skúseností vyplýva, že je potrebné mať jednotný a zjednodušený systém predkladania výročných správ, prijatý na základe článku 27 nariadenia Rady (ES) č. 659/1999 z 22. marca 1999, ktorým sa určujú podrobné pravidlá uplatňovania článku 93 Zmluvy ES [7]. Špecifické ustanovenia o podávaní správ, uvedené v prílohe III k nariadeniu (ES) č. 68/2001, by sa preto mali uplatňovať až do prijatia všeobecného systému podávania správ;
(3) preto je nevyhnutné stanoviť pravidlá vyhodnocovania zlučiteľnosti každej poskytnutej pomoci na odbornú prípravu so spoločným trhom ešte pred schválením Komisie a pred nadobudnutím účinnosti nariadenia (ES) č. 68/2001;
(4) nariadenie (ES) č. 68/2001 je preto potrebné v súlade s tým zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 68/2001 sa mení a dopĺňa takto:
1. Článok 1 sa nahrádza týmto znením:
"Článok 1
Rozsah úpravy
Toto nariadenie sa vzťahuje na poskytovanie pomoci na odbornú prípravu vo všetkých odvetviach, včítane činností, ktoré sa týkajú výroby, spracovania a obchodovania s výrobkami uvedenými v prílohe I k zmluve, s výnimkou pomoci, ktorá patrí do rámca nariadenia Rady (ES) č. 1407/2002 [8].";
2. V článku 2 sa písmená b) a c) nahrádzajú týmto znením:
"b) výraz "malé a stredné podniky" znamená podniky podľa definície uvedenej v prílohe I k nariadeniu Komisie (ES) č. 70/2001 [9];
c) výraz "veľké podniky" znamená podniky, ktoré nepatria pod definíciu malých a stredných podnikov;"
.;
3. V článku 7 sa odsek 3 nahrádza takto:
"3. Členské štáty vypracujú výročnú správu o uplatňovaní tohto nariadenia v súlade s vykonávacími predpismi, týkajúcimi sa formy a obsahu výročných správ, ktoré sú ustanovené podľa článku 27 nariadenia Rady (ES) č. 659/1999 [10].
Do nadobudnutia účinnosti týchto predpisov sú členské štáty povinné vypracovať výročnú správu o uplatňovaní tohto nariadenia s ohľadom na každý celý kalendárny rok alebo jeho časť, počas ktorého sa toto nariadenie uplatňuje, v podobe, ktorá je ustanovená v prílohe III, ako aj v elektronickej podobe. Členské štáty poskytnú túto správu Komisii najneskôr tri mesiace po uplynutí obdobia, ktorého sa táto správa týka.";
4. Vkladá sa tento článok 7a:
"Článok 7a
Prechodné ustanovenia
Programy pomoci, ktoré sa uskutočnili pred dňom nadobudnutia účinnosti tohto nariadenia a pomoc poskytnutá na základe takýchto programov, bez schválenia Komisiou a pri porušení oznamovacej povinnosti podľa článku 88 ods. 3 zmluvy, musia byť zlučiteľné so spoločným trhom v zmysle článku 87 ods. 3 zmluvy a udeľuje sa im výnimka, ak spĺňajú podmienky ustanovené v článku 3 ods. 2 písm. a) a článku 3 ods. 3 tohto nariadenia.
Individuálna pomoc mimo akéhokoľvek programu, poskytnutá pred dňom nadobudnutia účinnosti tohto nariadenia, bez schválenia Komisiou a pri porušení oznamovacej povinnosti na základe článku 88 ods. 3 zmluvy, musí byť zlučiteľná so spoločným trhom v zmysle článku 87 ods. 3 zmluvy a udeľuje sa jej výnimka, ak spĺňa všetky podmienky tohto nariadenia, s výnimkou požiadavky v článku 3 ods. 1, ktorý sa týka odkazu na toto nariadenie.
Každú pomoc, ktorá nespĺňa tieto podmienky, posudzuje Komisia v súlade s príslušnými rámcami, usmerneniami, oznámeniami a vyhláškami."
5. Príloha I sa vypúšťa.
Článok 2
Toto nariadenie nadobúda účinnosť dvadsiaty deň odo dňa jeho uverejnenia v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 25. februára 2004